KIRJALLINEN KYSYMYS E-0402/01 esittäjä(t): Erik Meijer (GUE/NGL) komissiolle. Elintarvikkeiden myynnin parantaminen lisäämällä niihin terveyttä edistäviä aineita.



Virallinen lehti nro 318 E , 13/11/2001 s. 0044 - 0045



KIRJALLINEN KYSYMYS E-0402/01 esittäjä(t): Erik Meijer (GUE/NGL) komissiolle (15. helmikuuta 2001) Aihe: Elintarvikkeiden myynnin parantaminen lisäämällä niihin terveyttä edistäviä aineita 1. Aikooko komissio sallia sen, että kermaleivosten, makeisten ja lihapyöryköiden sisältämien rasvan ja sokerin kaltaisten aineiden haittavaikutusten vastapainoksi kyseisiin elintarvikkeisiin lisätään steroleja, jotta valmistajat saavat oikeuden myydä niitä (elintarvikkeita) sellaisella ilmoituksella varustettuina, jossa todetaan, että elintarvikkeiden syömisellä on terveyttä parantava vaikutus? 2. Miten komissio suhtautuu siihen, että säännöt, jotka koskevat valmistajien väitteitä tuotteidensa terveysvaikutuksista, ovat ristiriitaiset tai puuttuvat kokonaan Euroopan unionin jäsenvaltioissa, joissa samat suuret konsernit myyvät samoja tuotteita, joissa kaikissa on samat merkinnät? 3. Mitä mahdollisuuksia jäsenvaltioilla on torjua kyseisenlaiset elintarvikkeet kansallisilta markkinoiltaan, jos ei ole olemassa sellaista eurooppalaista politiikkaa, joka asettaisi niiden tuotannolle ja myynnille tiukat ehdot? 4. Miten komissio aikoo toimia sen hyväksi, että elintarvikkeisiin lisättäviä aineita (joiden väitetään parantavan terveyttä) koskeviin merkintöihin, luotettavuusselvityksiin ja vaaroihin liittyvää tiedotusta parannetaan? 5. Näkeekö komissio mahdollisuuksia siihen, että valmistajien ilmoituksia tuotteidensa terveysvaikutuksista voidaan karsia ja siihen, että ne sidotaan sääntöihin, jotka nojaavat tieteelliseen tutkimukseen, asianmukaiseen tiedottamiseen, valvontaan ja sanktioihin? 6. Mitä muita tätä kysymystä koskevia ehdotuksia voi Euroopan parlamentti odottaa saavansa lähitulevaisuudessa? David Byrnen komission puolesta antama yhteinen vastaus kirjallisiin kysymyksiin E-0401/01 ja E-0402/01 (21. toukokuuta 2001) Fytosteroliestereitä sisältävä tuote on hyväksytty parlamentin ja neuvoston 27. tammikuuta 1997 uuselintarvikkeista ja elintarvikkeiden uusista ainesosista antamassa asetuksessa (EY) N:o 258/97(1). Komission 24. heinäkuuta 2000 tekemällä päätöksellä 2000/500/EY (rasvalevitteiden, joihin on lisätty fytosteroliestereitä, markkinoille saattamisen sallimisesta uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97(2) mukaisesti) väite fytosteroliestereiden vaikutuksesta veren kolesteroliarvoihin on hyväksytty. Lisäksi vaatimukset ylimääräisistä pakkausmerkinnöistä olivat tälle tuotteelle pakollisia. Kyseisen tuotteen arvioinnissa ei havaittu kohtuutonta vaaraa ihmisen terveydelle. Mikäli tuotetta syödään epäsäännöllisesti, veriseerumin beetakaroteenitasot näyttävät alenevan, mutta pysyvät silti normaaliarvoissa. Sen vuoksi säädettiin pakolliseksi mainita päällysmerkinnöissä, että tuote on tarkoitettu henkilöille, jotka haluavat tarkkailla verensä kolesteroliarvoja ja ettei tuotetta suositella raskaana oleville naisille, imettäville äideille eikä alle viisivuotiaille lapsille. Väestön turvallisuuden osalta elintarvikealan tiedekomitea totesi lausunnossaan, että arvioituaan yleisesti saamiaan tietoja se päätyi siihen tulokseen, että fytosteroliestereiden enimmäistason mukainen eli kahdeksanprosenttinen käyttö keltaisista rasvoista valmistetuissa levitteissä on ihmisille turvallista. Komissio tietää, että elintarvikkeista esitettyjä väittämiä koskevat säännöt vaihtelevat. Väittämien olisi oltava totuudenmukaisia ja perusteltuja. Sen vuoksi komissio ilmoitti valkoisessa kirjassaan elintarvikkeiden turvallisuudesta(3) harkitsevansa, onko yhteisön lainsäädäntöön tarpeen sisällyttää erityiset säännökset, jotka koskevat elintarvikkeiden ravitsevuutta ja vaikutuksia elintoimintoihin. Mietintö aiheesta tulee piakkoin saataville, ja komissio aikoo saamiensa kommenttien perusteella valmistella lainsäädäntöehdotuksen. Komissio suunnittelee antavansa ehdotuksen vuoden 2001 lopulla. Voimassa olevassa yhteisön lainsäädännössä (parlamentin ja neuvoston 20. maaliskuuta 2000 myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä antaman direktiivin 2000/13/EY(4) 2 artiklassa) kielletään esittämästä, että elintarvikkeeseen liittyy ihmisen sairauksia ennalta ehkäiseviä, hoitavia tai parantavia ominaisuuksia, tai sellaisiin ominaisuuksiin viittaaminen. Direktiivissä 2000/13/EY ei erikseen mainita elintarvikkeiden pakkausmerkintöjen kirjasinkokoa. Siinä säädetään kuitenkin, että mainintojen on oltava helposti ymmärrettäviä, ja ne on tehtävä näkyvään kohtaan helposti havaittavalla, luettavalla ja pysyvällä tavalla; niitä ei saa millään tavalla peittää, himmentää tai katkaista muulla kirjallisella tai kuvallisella ilmaisulla. Yhteisön säännöstön mukaisesti jäsenvaltiot suorittavat tarkastuksia. Seuraamukset kuuluvat kuitenkin yksinomaan jäsenvaltioiden toimivaltaan. (1) EYVL L 43, 14.2.1997. (2) EYVL L 200, 8.8.2000. (3) KOM(1999) 719 lopullinen. (4) EYVL L 109, 6.5.2000.